એક તરફ સ્મશાનની દયનીય હાલત સામે બીજેપીના યુવા મોરચાએ આંદોલનની ધમકી આપી છે અને બીજી તરફ મહાનગરપાલિકાએ કડક પગલાં લેવાની વાત ઉચ્ચારી છે ત્યારે સ્મશાનનું સંચાલન કરતી અને ૧૯૨૪થી કાર્યરત મુલુંડ નાગરિક સભા સંસ્થાના ઉપાધ્યક્ષ પંકજ જગજીવન તન્નાએ સ્મશાનની હાલત માટે મહાનગરપાલિકાને જવાબદાર ઠેરવતાં મિડ-ડે Localને કહ્યું હતું કે ‘સ્મશાનના ગોડાઉનમાં લાકડાંનો ઢગલો પડ્યો છે. તેઓ જ્યાં સુધી ગોડાઉનમાં લાકડાં ન ગોઠવે ત્યાં સુધી અમે ત્યાં સફાઈ ન કરી શકીએ. લાકડાંની જવાબદારી મહાનગરપાલિકાની છે એટલે અમે એને હાથ લગાવી ન શકીએ. જે પણ ગંદકી છે કે કચરો છે એ લાકડાનું ભૂસું છે. લાકડાં મહાનગરપાલિકા ગોડાઉનમાં ગોઠવશે એના બીજા કલાકમાં અમે ત્યાં સફાઈ કરી નાખીશું અને ત્યાં પેવર બ્લૉક્સ પણ બેસાડી દઈશું. જ્યાં સુધી ગંદકીનો સવાલ છે તો ચોમાસા દરમ્યાન વરસાદના પાણીના કારણે કે પછી એકસાથે બે-ચાર ચિતા બળતી હોય તો એની રાખ આજુબાજુ ઊડીને ગંદકી દેખાતી હોય એનો કોઈ ઉપાય નથી, પણ હવે ચોમાસું પૂરું થયું છે એટલે બહુ ગંદકી નહીં થાય.’